Document ID: 32007D0115

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Φεβρουαρίου 2007
για τροποποίηση της απόφασης 2004/432/ΕΚ σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου
[κοινοποιηθείσα υπό τον αριθμό Ε(2007) 403]
(Κείμενο που παρουσιάζει ενδιαφέρον για τον ΕΟΧ)
(2007/115/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2,
Εκτιμώντας τα ακόλουθα:
(1)
Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Σύμφωνα με την οδηγία 96/23/ΕΚ, η προβλεπόμενη από την κοινοτική νομοθεσία εγγραφή και παραμονή στους καταλόγους τρίτων χωρών, από τις οποίες τα κράτη μέλη επιτρέπεται να εισάγουν ζώα και πρωτογενή προϊόντα ζωικής προέλευσης που καλύπτονται από αυτή την οδηγία, εξαρτώνται από την υποβολή, εκ μέρους των ενδιαφερόμενων τρίτων χωρών, ενός σχεδίου που παραθέτει τις εγγυήσεις που προσφέρουν όσον αφορά την επιτήρηση των ομάδων καταλοίπων και ουσιών που αναφέρονται στην εν λόγω οδηγία.
(2)
Η απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (2) παραθέτει τις τρίτες χώρες που έχουν υποβάλει σχέδιο επιτήρησης καταλοίπων, στο οποίο αναφέρονται οι εγγυήσεις τις οποίες παρέχουν σύμφωνα με τις απαιτήσεις της εν λόγω οδηγίας.
(3)
Ορισμένες τρίτες χώρες υπέβαλαν στην Επιτροπή σχέδια επιτήρησης καταλοίπων όσον αφορά ζώα και προϊόντα ζωικής προέλευσης που δεν παρατίθενται στην απόφαση 2004/432/ΕΚ. Η αξιολόγηση αυτών των σχεδίων και οι πρόσθετες πληροφορίες που ζήτησε η Επιτροπή παρέχουν επαρκείς εγγυήσεις ως προς την επιτήρηση των καταλοίπων σε αυτές τις τρίτες χώρες για τα οικεία ζώα και προϊόντα. Ως εκ τούτου, τα συγκεκριμένα ζώα και προϊόντα ζωικής προέλευσης θα πρέπει να περιλαμβάνονται στον κατάλογο των οικείων τρίτων χωρών της εν λόγω απόφασης.
(4)
Ορισμένες τρίτες χώρες ζήτησαν οικειοθελώς να μην περιληφθούν στον κατάλογο της απόφασης 2004/432/ΕΚ όσον αφορά κάποιες κατηγορίες ζώων και προϊόντων ζωικής προέλευσης. Ως εκ τούτου, οι εγγραφές που αφορούν τα οικεία ζώα και προϊόντα ζωικής προέλευσης θα πρέπει να διαγραφούν από τον κατάλογο για τις εν λόγω τρίτες χώρες.
(5)
Ορισμένες τρίτες χώρες που περιλαμβάνονται επί του παρόντος στους καταλόγους όσον αφορά κάποια ζώα ή προϊόντα ζωικής προέλευσης δυνάμει της απόφασης 2004/432/ΕΚ δεν έχουν παράσχει στην Επιτροπή τις απαιτούμενες εγγυήσεις για ορισμένα από τα εν λόγω ζώα και προϊόντα ζωικής προέλευσης. Ελλείψει αυτών των εγγυήσεων, οι εγγραφές για τα οικεία ζώα και προϊόντα ζωικής προέλευσης θα πρέπει, ως εκ τούτου, να διαγράφονται από τον κατάλογο για τις εν λόγω τρίτες χώρες. Οι οικείες τρίτες χώρες έχουν ενημερωθεί σχετικά.
(6)
Επιπροσθέτως, ορισμένες τρίτες χώρες περιλαμβάνονται σε καταλόγους του παραρτήματος της απόφασης 2004/432/ΕΚ όσον αφορά βοοειδή, αιγοπρόβατα, χοίρους και ίππους, με τον περιορισμό «μόνο για έντερα». Ο περιορισμός προστέθηκε στο εν λόγω παράρτημα ως πληροφορία σχετικά με τις τρίτες χώρες από τις οποίες θα πρέπει να επιτρέπεται η εισαγωγή εντέρων. Ωστόσο, αυτές οι τρίτες χώρες δεν είναι υποχρεωμένες να υποβάλουν προς έγκριση σχέδιο καταλοίπων ειδικά για τα έντερα, εφόσον το σχέδιο επιτήρησης καταλοίπων δεν κρίνεται απαραίτητο για τα εν λόγω προϊόντα. Ομοίως, για λόγους σαφήνειας της κοινοτικής νομοθεσίας, οι εγγραφές με τον περιορισμό «μόνο για έντερα» θα πρέπει να διαγράφονται από τον κατάλογο του παραρτήματος της απόφασης 2004/432/ΕΚ, χωρίς να ζημιώνονται οι εισαγωγές αυτών των προϊόντων.
(7)
Η ευθύνη για την αξιολόγηση των σχεδίων ελέγχου καταλοίπων για όλες τις κατηγορίες ζώων και προϊόντων ζωικής προέλευσης από τη Νορβηγία ανήκει στην Εποπτεύουσα Αρχή της ΕΖΕΣ. Κατά συνέπεια, οι εγγραφές για την εν λόγω χώρα θα πρέπει να διαγράφονται από τον κατάλογο του παραρτήματος της απόφασης 2004/432/ΕΚ.
(8)
Η ένωση των κρατών της Σερβίας και του Μαυροβουνίου διαλύθηκε. Κατά συνέπεια, η υποσημείωση που αναφέρεται στην προηγούμενη ονομασία θα πρέπει να διαγραφεί από τον κατάλογο του εν λόγω παραρτήματος.
(9)
Ως εκ τούτου, η απόφαση 2004/432/ΕΚ πρέπει να τροποποιηθεί ανάλογα.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2004/432/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται την έβδομη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Φεβρουαρίου 2007.

Labels: 20
17
5
6